  Виталий Пронин Ӵапак та нуналъёсы 10 ар тырмиз Наркотикъёсты но шузимытӥсь суретъёсты вӧлмытонэз алонъя кун служба кылдытэм дырысен. Та дыр куспын умой адӟиськиз:  туала улон-вылонын солэн кулэлыкез бадӟым.Кызьы вераз Госнаркоконтрольлэн Удмурт ёзэныз кивалтӥсь Сергей Лукин, шаерамы югдур огсыр возиське. Но юскиськыны маза ӧвӧл. Одӥгъёссэ наркобаронъёсты ӝегато ке, соос интые пото мукетъёсыз. Одӥгъёссэ шузимытӥсь суретъёсты вӧлмытыны секытгес луэ ке, кылдо мукетъёсыз. Угось мурт синкыли вылын узырмыны турттӥсьёс котьку но котькытын вал.- Туала вакытэ, шуом, героин шедьтыны шуггес ни, - пусйиз Сергей Трифонович. - Сое вистэм-вожтэм вутто вал Шундыӝужан палась кунъёсысь, уката но Афганистанысь. Со сюресъёсты троссэ пытсаны быгатӥм. Но героинэз туннэ вошто синтетикалэсь лэсьтэм шузимытӥсь суретъёс, мукет сямен соосты дизайнерской шуо на. Соосты дасяло дунтэм суретъёслэсь. Нош макем быдто тазалыкез! 30 аресъем егитъёс улонысь кошко сюлэм но сэр висёнъёсын сэрен. Шонергес вераса, наркотикъёсын  кушласькемысьтызы. Угось туала шузимытӥсь суретъёс туж зол сэсто сюлэмез.Наркотикъёсты вӧл-мытон амалъёс но туала вакытэ выльдӥськемын. Но Наркоконтрольын ужасьёс озьы ик бере уг кылё - та ёзын ужало ас удыссэс ӟеч тодӥсь специалистъёс. Со сяна, кун нимысьтыз саклык висъяны ӧдъяз наркотикъёсты но шузимытӥсь суретъёсты алонлы. Россиын талы сӥзем нимысьтыз программа юнматэмын, 2020-тӥ арозь быдэстоно ужпумъёс чакламын.- Та вакытэ ужпум ӝутэмын: кызьы наркоманъёслы тыро-пыдо юрттэт сётоно  но улонын асьсэды выльысь шедьтыны юрттоно, - азьланьтӥз веранзэ Сергей Лукин. - Реабилитацияя центръёс быдэс Россиын вань, Удмуртиын - 5, но соос ужало ас кужыменызы-мылкыдынызы гинэ. Кун ласянь юрттэт уг басьто.  Матысь дыре югдур воштӥськыны кулэ: та центръёсы тӥрлык басьтэмын луоз, отчы специалистъёсты кыскыны кулэ. Выльдӥськозы йӧнатон программаос но - али соос бордын ужало пӧртэм институтъёс.Наркотикъёсты вӧл-мытӥсьёсты табере пытсэт сьӧры пыраклы келяны луэ. Наркоманъёсты но кыл кутытон сярысь дэмланъёс вань ни. Угось таос озьы ик калыклы кышкытлык кылдыто. Но таосыз бырйыны быгатозы: яке соос пытсэт сьӧры вамыштозы, яке эмъяськыны соглаш кариськозы.Азьлане малпанъёс-осконъёс вань. Но наркополицейскойёслэн туж потэ: калык но дӥсьтысагес мед басьтӥськоз та черен нюръяськон борды. Жаляса верано, тросэз малпало: наркотикъёс - муртъёслэн сюлмаськонзы, ми борды соос уз йӧтылэ. Но улонын котьма луэ. Соин ик Госнаркоконтроль арлы быдэ кӧня ке пол ортчытъя «Иворты, кытын вуз каро кулонэн!» ужрад.Ялэмын со та нуналъёсы но. (3412) 44-75-88,  (3412) 44-77-33 телефон номеръёсъя тӥ ивортыны быгатӥськоды шузимытӥсь суретъёсты вӧлмытон учыръёс сярысь. Сергей Лукин верамъя, кылем арын жингыръясьёслы луыса 17 уголовной уж ӝутэмын.Нош 25-тӥ но 28-тӥ мартэ Наркотикъёсты но шузимытӥсь суретъёсты вӧлмытонэн нюръяськонъя кун управлениысь специалистъёс калыкен пумиськон ортчытозы. Нырысь нуналаз - Ижысь Удмурт урамысь 245 номеро юртысь «Подросток» центрын,  кыкетӥяз - Ижысь ик Карл Маркс урамысь 274 номеро юртын, Россилэн Президентэзлэн Приволжск федерал округъя оскем муртэзлэн приёмнояз. Вазиськыны луоз 15.00 часысен 17.00 часозь.Элина Кумачёва Теги: наркотик Наркотикъёсыннюръяськон  